Sediba glo nie menslike voorouerDie skedel van ‘n sediba-kind (Foto: Prof Lee Berger, Wits) Die aanspraak dat Australopithecus sediba ’n voorouer van die genus, Homo, is, word nou deur verskeie wetenskaplikes betwis. Prof. Lee Berger van Wits, wat die ondersoek na sediba gelei het (en wat in die Sterkfontein-kompleks in Suid-Afrika gevind is), en sy span maak daarop aanspraak dat dié spesie inderdaad ’n voorouer van die mens kon wees. Volgens prof. Bill Kimbel van Arizona State University in Tempe, wat die besbewaarde skedel van ’n sediba, dié van ’n kind, deurtastend ondersoek het, is dit duidelik dat sediba nie ’n voorouer van Homo is nie, en bepaald nie van die Homo erectus wat ’n regstreekse voorouer van die moderne mens is nie. Rekenaarmodelle oor hoe die skedel as volwassene daar sou uitsien, wat saam met prof. Yoel Rak van die Tel Aviv Universiteit gedoen is, het tot die gevolgtrekking gekom dat sediba baie nou verwant aan ’n ander Suider-Afrikaanse spesie, Au. Africanus, is. Trouens, reeds as kind het die skedel kenmerke van dié spesie openbaar. Die nuwe aansprake is gemaak by ŉ kongres van die American Association of Physical Anthropologists. Kimbel is onmiddellik gesteun deur ander paleontoloë wat al voorheen bedenkinge oor Berger se aansprake gehad het. Lees meer: Sciencemag